เอกสารแนบ 3 อื่น ๆ

รายงานของคณะกรรมการตรวจสอบ

คณะกรรมการบริษัท ทิปโก้แอสฟัลท์ จำกัด (มหาชน) ได้แต่งตั้งคณะกรรมการตรวจสอบ รวม 4
ท่าน ประกอบด้วย นายพหล จินดากุล เป็นประธานคณะกรรมการตรวจสอบ นายทวีสิน เทพหัสดิน ณ
อยุธยา นายปานเฉลิม สุธาธรรม และนายนิพนธ์ สุทธิมัย เป็นกรรมการตรวจสอบ
โดยที่คณะกรรมการทั้ง 4 ท่านมีคุณสมบัติครบถ้วนตามข้อกำหนด
และแนวทางการปฏิบัติที่ดีของคณะกรรมการตรวจสอบของตลาดหลักทรัพย์แห่งประเทศไทย
และมีนางสาวอารีย์ แก้วพริ้งเพริด เป็นเลขานุการคณะกรรมการตรวจสอบ

คณะกรรมการตรวจสอบได้ปฏิบัติหน้าที่ตามขอบเขต
หน้าที่และความรับผิดชอบที่ได้รับมอบหมายจากคณะกรรมการบริษัทฯ โดยในปี 2553
คณะกรรมการตรวจสอบได้มีการประชุมรวม 11 ครั้ง
แบ่งเป็นการประชุมกับผู้จัดการอาวุโสฝ่ายตรวจสอบภายในเดือนละหนึ่งครั้งจำนวน 7 ครั้ง
เป็นการประชุมร่วมกับผู้บริหารระดับสูงที่เกี่ยวข้อง ผู้ตรวจสอบบัญชี
และผู้จัดการอาวุโสฝ่ายตรวจสอบภายในไตรมาสละหนึ่งครั้ง จำนวน 3 ครั้ง
และการประชุมร่วมกับผู้ตรวจสอบบัญชี และผู้จัดการอาวุโสฝ่ายตรวจสอบภายใน
โดยไม่มีผู้บริหารเข้าร่วม 1 ครั้ง โดยกรรมการตรวจสอบทุกท่านเข้าร่วมประชุมครบถ้วนทุกครั้ง
ยกเว้นนายนิพนธ์ สุทธิมัย และนายปานเฉลิม สุธาธรรม
ที่ไม่สามารถเข้าร่วมประชุมประจำเดือนท่านละ 1 ครั้ง
และคณะกรรมการตรวจสอบได้พิจารณาเรื่องต่าง ๆ
ที่อยู่ในขอบเขตหน้าที่ของคณะกรรมการตรวจสอบ ซึ่งสรุปสาระสำคัญได้ดังนี้

1.  ความถูกต้องและเชื่อถือได้ของรายงานการเงิน
    คณะกรรมการตรวจสอบได้พิจารณางบการเงินรายไตรมาสและงบการเงินสำหรับปี 2553
    จากการตรวจสอบของผู้สอบบัญชี พบว่าได้มีการจัดทำรายงานทางการเงินของบริษัทฯ
    และบริษัทย่อย อย่างถูกต้องเป็นไปตามหลักการบัญชีที่รับรองทั่วไป
    และปฏิบัติตามมาตรฐานการบัญชีทุกฉบับที่เกี่ยวข้องกับการดำเนินงานของบริษัทฯ

2.  ความเพียงพอของระบบการควบคุมภายในของบริษัทฯ
    คณะกรรมการตรวจสอบได้สอบทานความเพียงพอ เหมาะสม
    และประสิทธิผลของระบบการควบคุมภายใน
    โดยพิจารณาจากรายงานการตรวจสอบภายในของบริษัทฯ และบริษัทย่อยในปี 2553
    ตามแผนงานตรวจสอบภายในที่ได้รับอนุมัติ และมีความเห็นว่าการควบคุมภายในของบริษัทฯ
    และบริษัทย่อย มีความเหมาะสม เพียงพอ ในการป้องกันและลดความเสี่ยงที่อาจจะเกิดขึ้น
    โดยไม่พบข้อบกพร่องที่เป็นสาระสำคัญ
    ส่วนข้อบกพร่องอื่นที่ตรวจพบได้รับการแก้ไขเรียบร้อยแล้ว
    นอกจากนี้ยังได้พิจารณาการประเมินความเพียงพอของระบบการควบคุมภายใน
    ตามมาตรฐานของสำนักงานคณะกรรมการกำกับหลักทรัพย์และตลาดหลักทรัพย์
    และมีความเห็นว่าบริษัทฯ มีระบบการติดตามการควบคุมดูแลการดำเนินงานอย่างเพียงพอ
    เหมาะสม และมีประสิทธิผล

3.  การปฏิบัติตามกฎหมายว่าด้วยหลักทรัพย์ และตลาดหลักทรัพย์
    ข้อกำหนดของตลาดหลักทรัพย์แห่งประเทศไทย และกฎหมายที่เกี่ยวข้องกับธุรกิจของบริษัทฯ
    รวมถึงการปฏิบัติตามข้อกำหนดบริษัทฯ และข้อผูกพันที่บริษัทฯ มีไว้กับบุคคลภายนอก
    ซึ่งคณะกรรมการตรวจสอบมีความเห็นว่า
    ไม่พบประเด็นที่เป็นสาระสำคัญในเรื่องการไม่ปฏิบัติตามกฎหมาย และข้อกำหนดดังกล่าว
    และข้อผูกพันที่บริษัทฯ มีไว้กับบุคคลภายนอก

4.  ความเหมาะสมของผู้สอบบัญชี คณะกรรมการตรวจสอบได้พิจาณาคัดเลือก เสนอแต่งตั้ง
    และเสนอค่าตอบแทนผู้สอบบัญชี ประจำปี 2554 เพื่อนำเสนอต่อคณะกรรมการบริษัทฯ
    ให้ขออนุมัติจากที่ประชุมผู้ถือหุ้นประจำปี 2554
    ซึ่งคณะกรรมการตรวจสอบได้พิจารณาผลการปฏิบัติงาน และความเป็นอิสระ
    เห็นควรเสนอแต่งตั้ง บริษัท สำนักงาน เอินส์ท แอนด์ ยัง จำกัด เป็นผู้สอบบัญชีของบริษัทฯ
    อีก 1 ปี นอกจากนั้นคณะกรรมการตรวจสอบยังได้สอบทานค่าตอบแทนของปี 2554
    และพบว่ามีความเหมาะสม

5.  รายการที่อาจมีความขัดแย้งทางผลประโยชน์
    ตามข้อกำหนดของตลาดหลักทรัพย์แห่งประเทศไทย
    และสำนักงานคณะกรรมการกำกับหลักทรัพย์และตลาดหลักทรัพย์ ซึ่งผู้สอบบัญชีมีความเห็นว่า
    ได้มีการเปิดเผยรายการค้ากับบริษัทที่เกี่ยวข้องกันที่มีสาระสำคัญ
    และแสดงรายการในงบการเงินและหมายเหตุประกอบงบการเงินแล้ว
    และคณะกรรมการตรวจสอบมีความเห็นสอดคล้องกับผู้สอบบัญชีว่า
    รายการดังกล่าวเป็นรายการที่สมเหตุสมผล และเป็นรายการธุรกิจโดยปรกติของบริษัทฯ

โดยสรุป
คณะกรรมการตรวจสอบได้ปฏิบัติหน้าที่ครบถ้วนตามที่ได้ระบุไว้ในกฎบัตรคณะกรรมการตรวจสอบที่ได้รับอนุมัติจากคณะกรรมการบริษัทฯ
และมีความเห็นว่า บริษัทฯ และบริษัทย่อยมีการรายงานข้อมูลทางการเงิน
และการดำเนินงานอย่างถูกต้อง มีระบบการควบคุมภายใน การตรวจสอบภายใน
ที่เหมาะสมและมีประสิทธิผล มีการปฏิบัติตามกฎหมาย ข้อกำหนด และข้อผูกพันต่าง ๆ
มีการเปิดเผยรายการที่เกี่ยวโยงกันอย่างถูกต้อง
และมีการปฏิบัติงานที่สอดคล้องกับระบบการกำกับดูแลกิจกรรมที่ดีอย่างเพียงพอ โปร่งใส
และเชื่อถือได้ รวมทั้งมีการพัฒนาปรับปรุงระบบการปฏิบัติงานให้มีคุณภาพดีขึ้น
และเหมาะสมกับสภาพแวดล้อมทางธุรกิจอย่างต่อเนื่อง

(นายพหล จินดากุล)

ประธานคณะกรรมการตรวจสอบ